Du kan se DM-finalen mellem Aalborg og BSH på TV 2 SPORT fra klokken 20.00 , og du kan se reaktioner efter kampen her på tv2nord.dk. En DM-titel og en billet til Champions League-håndbold. Det er, hvad der er på spil onsdag aften, når Aalborg Håndbold og Bjerringbro-Silkeborg mødes i den tredje og afgørende DM-finale. Aalborgenserne kommer ind til opgøret med et nederlag i Champions League-finalen til FC Barcelona, og hvis de også skal spille CL i den kommende sæson, skal de vinde DM-titlen. Det er nemlig kun den danske mester, der kvalificerer sig direkte til den internationale turnering. Derefter kan vinderne af grundspillet, som er GOG, blive indspillet til et wildcard af Dansk Håndbold Forbund. Dermed gælder kun DM for Aalborg. - Vi har haft en fantastisk sæson i Champions League, og det vil vi fortsætte med i næste. Det kræver, at vi vinder. Der er alt på spil, og det er det selvfølgelig også for BSH. Jeg er sikker på, det er to tændte mandskaber, der entrerer Jutlander Bank Arena, siger Jan Larsen til TV 2 SPORT. Det tredje finaleopgør spilles i Aalborg, hvor alle 2750 billetter er udsolgte. - Der venter en lækkerbisken Aalborg vandt det første opgør på hjemmebane, inden Bjerringbro-Silkeborg efterfølgende gjorde det samme med et comeback i de sidste minutter. Jan Larsen fortæller, at en DM-titel og Champions League-plads ville betyde ”enormt meget - især når man tager holdets store ambitioner in mente. - Det er derfor, vi er sat i verden. Det har vi også hele tiden meldt ud. Vi vil være blandt de bedste i Europa. Det har vi bevist, at vi er, men nu kræver det - for at få en ny tørn - at vi slår BSH, siger Jan Larsen. - Selvfølgelig er det rigtig vigtigt, men jeg er overbevist om, at BSH kender reglerne. Vinder de, så er de i Champions League. Det bliver sikkert dramatisk og spændende, det bliver det højst sandsynligt. Så der venter en håndboldlækkerbisken onsdag aften. Inden finaleopgøret 20.30 spiller GOG mod TTH Holstebro i den afgørende tredje bronzekamp.
Selvom aalborgenserne netop har spillet Champions League-finale, kræver det en sejr onsdag aften, hvis de skal i CL i næste sæson.